सियाचीन पर वार्ता करेंगे भारत और पाकिस्तान  
भारत से उम्मीद है कि वह सियाचीन से लगे 110 किलोमीटर वास्तविक भूमि स्थिति रेखा को प्रमाणित करने के लिए पाक पर दबाव बनाएगा।
भारत और पाकिस्तान के बीच रक्षा सचिवों के स्तर पर दो दिनों की वार्ता सोमवार से शुरू होगी। भारत से उम्मीद है कि वह जम्मू एवं कश्मीर में सालतोरो पर्वत श्रेणी एवं सियाचीन ग्लेशियर से लगे 110 किलोमीटर वास्तविक भूमि स्थिति रेखा (एजीपीएल) को प्रमाणित करने के लिए पाकिस्तान पर दबाव बनाएगा।  रक्षा मंत्रालय के एक प्रवक्ता ने बताया कि विश्व के सबसे ऊंचाई वाले सामरिक स्थल पर बातचीत भारत के रक्षा सचिव प्रदीप कुमार और उनके पाकिस्तानी समकक्ष लेफ्टिनेंट जनरल (सेवानिवृत) सैयद अतहर अली के बीच होगी।  प्रवक्ता के मुताबिक कुमार और अली के बीच यह बातचीत चार वर्षो के अंतराल पर हो रही है। ये अधिकारी दोनों देशों के बीच महत्वपूर्ण मुद्दों को सुलझाने के प्रयासों में महत्वपूर्ण भूमिका निभा रहे हैं।  ज्ञात हो कि दोनों देशों ने नवम्बर 2008 के मुम्बई आतंकवादी हमले के बाद रोकी गई बातचीत को दोबारा शुरू करने का निर्णय लिया है। बातचीत शुरू करने का यह निर्णय अप्रैल 2010 में थिम्पू में दोनों देशों के प्रधानमंत्रियों के बीच हुई बैठक में लिया गया।